એક ખુરશીનું બધું નેતર તૂટી જતાં તેમાં પડેલાં કાણાં પર ગોઠવેલા પાટિયા ઉપર વિરાજમાન થયેલા વાવાભાઈ શેઠ; ઉંમર વર્ષ ૪૫ ને ૫૦ ની વચ્ચે; જાતે ઠીંગણા, પૃથ્વીના ગોળાને માથું ને પગ ચોંટાડ્યા હોય એવા; વસ્ત્રે માત્ર ટૂંકું પંચિયું; નાકે ફોકસ બહાર ગયેલાં મેલાં ચશ્માં; ખોળામાં તાજું જ આવેલું 'ગુજરાતી' સાપ્તાહિક; આંખમાં થોડા જ વખત પર ત્યાગેલી નિદ્રા; નસકોરામાં પ્રાણાયામ સમો લાગતો શાંત નિયમિત સુસવાટ.